Martyn le Roux verwerf die graad BA Drama en Toneelkunde aan die Universiteit van die Vrystaat in 1982. Hy is in die jare daarop intensief betrokke by verhoogproduksies as speler en of regisseur. Hy dien ook op die dagbestuur van Radio Kampus en word as Hoofomroper aangestel. Hy doen omroepwerk vir drie jaar. Na sy jare van militêre diensplig en grensdiens (waar hy opland by 1 Valskerm Bataljon Bloemfontein as Media Offisier) tree hy tot die onderwys toe en word weereens betrokke by talle skooltoneel aanbiedings oor die jare.
Hy stig sy eie teatergroep in Oos-Londen in die tagtigs en bring ‘n hele klompie Afrikaanse en Engelse toneelstukke op die planke. In 1989 verhuis hy na die Boland en vestig hom in Wellington waar hy sy eie fotografiese studio vir jare hanteer. Hy verhuis later Paarl toe en raak weer by die onderwys betrokke.
Hy werk ook as joernalis en fotograaf vir die Paarl Post vir ‘n aantal jare en ontdek hier sy talent vir skryf en dan veral kreatiewe skryfwerk. Oor die jare heen skryf hy stories en draaiboeke (die eerste op skool!) maar doen dit net vir die plesier daarvan.
In 2014 stuur hy vir die eerste keer in amper twintig jaar een van sy skryfstukke BLOEDLYN aan RSG as ‘n inskrywing vir ‘n kompetisie. Dit is ‘n gruwelverhaal wat in die Boland afspeel. Hy omskep dit in ‘n radiospel en dit word as een van die finaliste vir die kompetisie aangewys. Die uitsending, onder leiding van Renske Jacobs word toevallig op ‘n volmaanaand in November van 2015 gedoen. Ideaal vir ‘n weerwolfstorie! Die reaksie is oorweldigend. In die daaropvolgende jaar word BLOEDLYN bekroon as BESTE teks vir ‘n drama en Le Roux word bekroon met ‘n gesogte Mediaveertjie deur die ATKV.